b'\n_START_ARTICLE_\nNaujojo Kaimo jud\xc4\x97jimas\n_START_PARAGRAPH_\nNaujojo kaimo jud\xc4\x97jimas (kor. \xec\x83\x88\xeb\xa7\x88\xec\x9d\x84 \xec\x9a\xb4\xeb\x8f\x99, semaul undong) yra nuo 1970 m. Piet\xc5\xb3 Kor\xc4\x97joje vykdomas projektas, kurio pirminis tikslas buvo pakelti gyvenimo lyg\xc4\xaf kaimo vietov\xc4\x97se. Pagrindin\xc4\x97 prie\xc5\xbeastis, paskatinusi \xc5\xa1io projekto vykdym\xc4\x85, buvo to meto spartus \xc5\xa1alies ekonomikos vystymasis, kuris labiausiai paveik\xc4\x97 miestus, tuo tarpu kaimuose \xc5\xbemon\xc4\x97s gyveno palyginti skurd\xc5\xbeiai. Suma\xc5\xbeindamas atotr\xc5\xabk\xc4\xaf nuo miesto ir kaimo pragyvenimo lygio, tuometinis prezidentas Pak \xc4\x8cionghy siek\xc4\x97 stabilizuoti socialin\xc4\x99 pad\xc4\x97ti ir i\xc5\xa1vengti neramum\xc5\xb3._NEWLINE_Pad\xc4\x97tis kaimuose buvo gerinama pakeliant valstyb\xc4\x97s reguliuojamas gr\xc5\xabd\xc5\xb3 kainas, populiarinant produktyvesnes augal\xc5\xb3 veisles ir suteikiant lengvai prieinam\xc4\x85 finansavim\xc4\x85 bendruomeni\xc5\xb3 i\xc5\xa1keltiems projektams. To d\xc4\x97ka kaimuose buvo \xc5\xbeymiai i\xc5\xa1pl\xc4\x97sta infrastrukt\xc5\xabra, palengvintas \xc5\xbeem\xc4\x97s \xc5\xabkio produkt\xc5\xb3 patekimas \xc4\xaf miesto turgus, pakeltas technologinis lygis._NEWLINE_Projektas buvo vykdomas skatinant tarpusavio pagalb\xc4\x85, bendradarbiavim\xc4\x85 ir \xc5\xbemoni\xc5\xb3 iniciatyvum\xc4\x85. Bendruomen\xc4\x97ms buvo nemokamai suteikiamos \xc5\xbealiavos, kurias jos gal\xc4\x97jo panaudoti pagal savo supratim\xc4\x85 gyvenimo s\xc4\x85lyg\xc5\xb3 gerinimui. Tie kaimai, kurie parodydavo sugeb\xc4\x97jim\xc4\x85 tinkamai panaudoti gaut\xc4\x85 param\xc4\x85, gal\xc4\x97jo pretenduoti \xc4\xaf papildom\xc4\x85 jos gavim\xc4\x85. I\xc5\xa1 prad\xc5\xbei\xc5\xb3 tai buvo pakankamai efektyvus modelis, sugeb\xc4\x97j\xc4\x99s smarkiai pakelti pragyvenimo lyg\xc4\xaf kaimo vietov\xc4\x97se, ta\xc4\x8diau b\xc4\x97gant laikui jis tapo vis ma\xc5\xbeiau veiksmingas. Jud\xc4\x97jimo administravimas tapo vis labiau biurokrati\xc5\xa1kas, centralizuotas, jo pagalba buvo siekiama patenkinti \xc4\xaftaking\xc5\xb3 grupi\xc5\xb3 poreikius, i\xc5\xa1augo korupcija._NEWLINE_Pirmin\xc4\x97s formos Naujojo kaimo jud\xc4\x97jimas nustojo veik\xc4\x99s 1980-t\xc5\xb3j\xc5\xb3 viduryje ir peraugo \xc4\xaf nevyriausybin\xc4\x99 organizacij\xc4\x85, u\xc5\xbesiiman\xc4\x8di\xc4\x85 socialin\xc4\x97s gerov\xc4\x97s k\xc4\x97limu, vykdan\xc4\x8di\xc4\x85 aplinkosaugos, \xc5\xa1vietimo ir kitokius projektus. Organizacija veikia iki \xc5\xa1iol, turi keliasde\xc5\xa1imt t\xc5\xabkstan\xc4\x8di\xc5\xb3 nari\xc5\xb3.'